31999R2587
L 315/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (Евратом) № 2587/1999 НА СЪВЕТА
от 2 декември 1999 година
относно определянето на инвестиционните проекти, които следва да се съобщават на Комисията в съответствие с член 41 от Договора за създаване на Европейската общност за атомна енергия
СЪВЕТЪТ НА ЕВРОПЕЙСКИЯ СЪЮЗ,
като взе предвид разпоредбите на Договора за създаване на Европейската общност за атомна енергия, и по-специално член 41, параграф 1 от него,
като взе предвид предложението на Комисията,
като има предвид, че:
(1)
С оглед постигане на целите, заложени в Договора, Комисията трябва да бъде нотифицирана за инвестиционните проекти, отнасящи се до нови съоръжения, а също и за замените или преобразованията, включени в промишлените дейности, посочени в приложение II към Договора, когато тези проекти са достатъчно обхватни и има вероятност да имат пряко въздействие върху производството или производителността, като същевременно се съблюдава ядрената безопасност;
(2)
Отговорност на Комисията е, в съответствие с член 40 от Договора, периодично да публикува примерни програми и да улеснява координирано развитие на тези инвестиции, както и да оповестява мненията си по тях;
(3)
Инвестициите, направени по време на целия горивен цикъл, включително при управление на отпадъците и извеждане от експлоатация, са от основна необходимост за правилното и надеждно функциониране на ядрената индустрия;
(4)
Праговите стойности в Регламент № 4 (1) следва да бъдат актуализирани и заменени с нови прагови стойности;
(5)
Регламент № 4 следва да бъде отменен и заменен с настоящия регламент,
ПРИЕ НАСТОЯЩИЯ РЕГЛАМЕНТ:
Член 1
1. Лицата или предприятията, които участват в промишлените дейности, посочени в приложение II към Договора, съобщават на Комисията, в рамките на сроковете, посочени в член 42 от Договора, техните инвестиционни проекти, които имат за цел:
а)
създаване на производствен капацитет;
б)
поддържане на количествен и качествен производствен капацитет;
в)
пряко увеличаване на производствения капацитет;
г)
пряко увеличаване на производителността;
д)
подобряване на качеството на производството;
е)
изграждане на съоръжения за управление на отработеното гориво или радиоактивните отпадъци, включително обработка, междинно или крайно съхранение и/или депониране;
когато, при промишлените дейности, посочени в колона I от таблицата в приложението, стойността надвишава съответната сума от колона II от таблицата в приложението за новите инсталации, и тази от колона III от таблицата в приложението за замените и преобразованията.
2. Когато стойността на инвестиционните проекти целящи извеждане от експлоатация на инсталации, е по-висока от съответната сума в колона III от таблицата в приложението, се съобщава чрез декларация, която може да се ограничава само до основните характеристики; не е необходимо да се прилага процедурата, посочена в член 43 от Договора.
3. Когато стойността на инвестиционните проекти, целящи извеждане от експлоатация на инсталации, е под праговите стойности в колона III от таблицата в приложението, тя може да бъде нотифицирана на доброволни начала; не е необходимо да се прилага процедурата, посочена в член 43 от Договора.
4. Проекти за нови инсталации за ядрени реактори от всички видове и за всякакви цели и проекти, отнасящи се до заменянето, трансформирането, модернизирането или увеличаването на мощностите на такива инсталации, при които стойността е под праговите стойности от таблицата в приложението, могат да бъдат съобщавани на доброволни начала чрез обикновена декларация, в която с излагат само основните им характеристики; не е необходимо да се прилага процедурата, посочена в член 43 от Договора.
Член 2
С цел изчисляване на стойността, посочена в член 1, се вземат предвид всички разходи, произтичащи пряко от изпълнението на инвестиционните проекти, независимо от времето, по което такъв разход е бил направен.
Член 3
Съобщаването на проектите в съответствие с член 1, параграф 1 от настоящия регламент включва и се ограничава до подробности, необходими за предвиденото в член 43 от Договора обсъждане, и по-специално цялата информация, която се отнася до:
а)
естеството на продуктите или дейността и производствения или складов капацитет;
б)
общия размер на разходите, които пряко се начисляват към разглеждания проект;
в)
евентуално изискуемия период, необходим за изпълнението на проекта;
г)
перспективите по отношение на доставките и функционирането на инсталацията.
Член 4
Регламент № 4 на Съвета на Европейската общност за атомна енергия от 15 септември 1958 г. се отменя.
Член 5
Настоящият регламент влиза в сила в деня на публикуването му в Официален вестник на Европейските общности.
Той се прилага три месеца след датата на влизането му в сила.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 2 декември 1999 година.